Miguel Solís Santos

Miguel Solís Santos  ye un escritor y dibuxante asturianu, miembru correspondiente de l'Academia de la Llingua Asturiana.

 Biografía 
Llicenciáu en Bioloxía pola Universidá d'Uviéu. Vinculáu a Conceyu Bable dende los sos oríxenes, dase a conocer nos diversos concursos de cuentos curtios qu'entama esta asociación, algamando abondos premios. Empieza tamién a publicar dibuxos y illustraciones, nun estilu que bien llueu lu va facer inconfundible. En 1981 nómenlu miembru correspondiente de la primer xuntanza de l'Academia de la Llingua. Esi mesmu añu algama'l Premiu de Narraciones curties de la Diputación d'Asturies col rellatu: Astor o un ensayu pa una nueva mitoloxía.

En 1982, publica Miguel Solís Santos Les llamuergues doraes, que ye la primer novela contemporánea en llingua asturiana. L'añu anterior asoleyara yá les narraciones L'oxetu de la caridá y Astor o un ensayu pa una nueva mitoloxía. En 1984 algama'l Premiu Xosefa Xovellanos de novela cola obra El trunfu prietu (1985). Per esi entós ponse a publicar cola Academia de la Llingua una serie de rellatos infantiles, ilustraos tamién por él, que tienen por exe central el mesmu protagonista: Ñuberu. Va publicar cuatro llibros d'esta serie: L'arcu iris y Ñuberu (1982), Les cuatro estaciones y Ñuberu (1983), Los árboles, l'ocalitu y Ñuberu (1985) y Ñuberu y la paz (1987).

Ye autor tamién d'una historia d'Avilés en cómic y ilustrador de munchos llibros ayenos.

 Referencies 

 Enllaces esternos 

Categoría:Escritores d'Asturies
Categoría:Escritores n'asturianu
Categoría:Dibuxantes d'Asturies
Categoría:Academia de la Llingua Asturiana
Categoría:Persones d'Avilés